Ιδιώτες γιατρούς που χορηγούσαν πλαστά πιστοποιητικά ευαλωτότητας σε πρόσφυγες και μετανάστες κατήγγειλε στη Βουλή ο Μιχάλης Χρυσοχοΐδης.

Ο υπουργός Προστασίας του Πολίτη, κατά τη συζήτηση του νομοσχεδίου για το καθεστώς χορήγησης ασύλου, είπε χαρακτηριστικά πως «οι ιδιώτες γιατροί έδιναν έγγραφα τα οποία αποδέχονταν οι υπηρεσίες του Ασύλου της Ελληνικής Δημοκρατίας, ότι όλοι αυτοί ήταν ευάλωτοι, ότι είχαν το λεγόμενο μετατραυματικό στρες, με αποτέλεσμα χιλιάδες άνθρωποι να μεταφέρονται στο εσωτερικό λόγω της ευαλωτότητας αυτής, του μετατραυματικού στρες».

«Δίνανε, λοιπόν, για μετατραυματικό στρες δικαιολογητικά, με αποτέλεσμα όλοι να κηρύσσονται ευάλωτοι, όλοι να μεταφέρονται στο εσωτερικό και κανένας να μην επιστρέφεται» πρόσθεσε.

Ο υπουργός Προστασίας του Πολίτη σημείωσε ακόμη ότι «από το 2016 μέχρι σήμερα, κατατέθηκαν 156.529 αιτήσεις ασύλου και εξετάστηκαν και έγιναν δεκτές οι 39.336, περίπου 40.000», ενώ έθεσε το ερώτημα πού βρίσκονται οι υπόλοιποι 115.000.

«Που είναι αυτοί οι άνθρωποι; Πού βρίσκονται 115.000 άνθρωποι, τους οποίους το σύστημα δεν τους δικαίωσε; Υπάρχει κανείς να γνωρίζει, ότι κυκλοφορούν εδώ 115.000 άνθρωποι, οι οποίοι δεν διαθέτουν ντοκουμέντα, έγγραφα ταξιδιωτικά νόμιμα; Υπάρχει κάποιος να μας το απαντήσει αυτό; Πού είναι αυτοί οι άνθρωποι»;

Δριμεία κριτική στην κυβέρνηση ΣΥΡΙΖΑ

Ο Μιχάλης Χρυσοχοΐδης επέκρινε με δριμύτητα την προηγούμενη κυβέρνηση του ΣΥΡΙΖΑ ότι στην ουσία ακολουθούσε τη λογική «στοιβάζουμε ανθρώπους και τίποτα παραπέρα, και αυτό το στοίβαγμα ανθρώπων οδήγησε στη μείωση των δικαιωμάτων των ανθρώπων που είχαν ανάγκη», καθώς και ότι δεν έφτιαξε επαρκείς υποδομές για να προλάβει την αύξηση των ροών.